Source: https://alkotmanybirosag.hu/index.php/sajtomegjelenes/quaestor-ugy-az-alkotmanybirosag-jovo-heten-kezdi-targyalni-az-inditvanyokat/
Timestamp: 2020-01-27 19:57:40
Document Index: 25999606

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Quaestor-ügy – Az Alkotmánybíróság...
Quaestor-ügy – Az Alkotmánybíróság jövő héten kezdi tárgyalni az indítványokat
Az Alkotmánybíróság jövő kedden kezdi tárgyalni a Quaestor-üggyel kapcsolatos indítványokat – mondta Bitskey Botond, a testület főtitkára szerdán az MTI érdeklődésére. (MTI)
Az Alkotmánybíróság magánszemélyek és pénzintézetek olyan beadványait vizsgálja, amelyek a Quaestor-ügy károsultjainak kártalanításáról rendelkező áprilisban elfogadott törvényt támadják – mondta a főtitkár.
Hozzátette: az Alkotmánybíróság az ügy nagy társadalmi jelentőségének megfelelően igyekszik minél előbb döntést hozni.
Az Alkotmánybíróság honlapján anonimizált formában megismerhető indítványok egy része magánszemélyektől érkezett, és a diszkrimináció tilalmára hivatkozva azt kifogásolja, hogy miért vannak jelentős eltérések a kártalanításban. A pénzintézetek beadványai viszont a jogállamiság, a tulajdon védelmére hivatkozva kifogásolják, hogy befizetéseikkel hozzá kell járulniuk a kárrendezési alaphoz.
Az indítvány felveti azt is, hogy a Befektető-védelmi Alap (Beva) tagjai számára előírt kényszerkölcsönnyújtás, „előleg” valójában, a visszafizetésre vonatkozó szabályok hiányában garancia nélküli polgári jogi tulajdonjog-elvonás. Továbbá sérti a jogbiztonság, a normavilágosság követelményét, hogy a törvény Beva-tagnak minősít nem Beva-tagokat is.
Az indítvány szerint a törvény a „konkrét politikai döntést fejezi ki törvényalkotásba burkolva, hogy egy bizonyos károsulti kört kiemelve-kedvezményezve a Quaestor-vállalkozások üzleti tevékenységének negatív következményeit a pénzügyi-tőkepiaci vállalkozások között elossza″. A jogállamiság elvével összeegyeztethetetlen, ha a kormányzat az Alkotmány garanciális rendelkezéseinek kiüresítésével, azok tudatos félretételével valósítja meg törekvéseit. Ebben az esetben „megvalósult a jogalkotói joggal való visszaélés″ – olvasható.
Rogán Antal, a Fidesz frakcióvezetője júliusban azt közölte, hogy a Quaestor-károsultak kártalanításának megakadását a bankok alkotmánybírósági beadványa okozta. A 6 millió forint feletti megtakarítással, befektetéssel rendelkezők esetében meg kell várni az Alkotmánybíróság döntését.
A Quaestor-károsultak kárrendezésével kapcsolatos ügy száma: IV/1635/2015., az ügy adatlapja ezen a linken elérhető.